《蒋氏寿萱堂》
明代·袁凯

湜湜黄浦，东流为莆。
维莆之阳，季硕氏居。
维季硕氏，夙失其怙。
母氏是拊，是复是顾。
是乳是哺，燥湿易处。
不敢笑语，不敢恐惧。
母也劳苦，既长而教。
出就于校，复因复好。
克荷克绍，母也其耋。
嗟嗟我母，如彼昊天。
何以报之，维以永年。
烨烨芳草，树之于阴。
翼翼高堂，匪高且深。
维此芳草，其气扬扬。
母氏覯止，其忧乃忘。
既忘其忧，其乐悠悠。
无有灾咎，维康维寿。
维寿其何，如山如河。
不竭不磨，寝食具宜。
水有游鲤，陆有粳米。
烹炙淅洗，甘膏氵修。
酌此春醴，于堂之北。
于堂之北，旦旦若是。
曷其有既，我歌我诗。
置之于楣，告尔后来。
告尔后来，季也可仪。

作者简介：袁凯，生卒年不详，字景文，号海叟，明初诗人，以《白燕》一诗负盛名，人称袁白燕。松江华亭（今上海市松江县）人，洪武三年（1370）任监察御史，后因事为朱元璋所不满，伪装疯癫，以病免职回家，终“以寿终”。著有《海叟集》4卷。